钦定古今图书集成/理学汇编/文学典/第150卷 > 《徐师曾文体明辩》 > 《谥议》
## 钦定古今图书集成/理学汇编/文学典/第150卷 > 《徐师曾文体明辩》 > 《谥议》

按《礼记》曰：“先王谥以尊名，节以壹惠。”故行出于己而
名生于人，俾夫善者劝而恶者惧也。天子崩则臣下
制谥于南郊，明受之于天也。诸侯薨则太子赴告于
天子，明受之于君也。盖子不得议父，臣不得议君，故
受之于天于君。若卿大夫，则有司议而谥之。故周制，
太史掌小丧赐谥，小史掌卿大夫之丧赐谥。秦废谥
法，汉乃复之，然仅施于君侯，而公卿大夫皆不得与。
唐制，太常博士掌王公以下拟谥。宋制，拟谥定于太
常，覆于考功，集议于尚书省，其法渐密。故历代以来，
有《帝后谥议》《臣僚美恶谥议》。而其体有四：一曰《谥议》，
二曰《改议》，三曰《驳议》，四曰《答驳议》。今制虽设太常博
士，然不掌谥议。大臣没其家请谥，则礼部覆奏，或与
或否。惟上所命，“与”则内阁拟四字以请而钦定之，皆
得美名。初无恶谥，以示惩戒，而谥议遂废。至于名臣、
处士，法不得谥，则门生故吏相与作议，而加私谥焉。
其事起于东汉，至今相沿不绝，亦可见古法之不尽
废于今也。故五曰“私议”云。